b'\n_START_ARTICLE_\nApolonija (Ilirija)\n_START_PARAGRAPH_\nApolonija (gr\xc5\xa1ko: \xe1\xbc\x88\xcf\x80\xce\xbf\xce\xbb\xce\xbb\xcf\x89\xce\xbd\xce\xaf\xce\xb1 \xce\xba\xce\xb1\xcf\x84\' \xe1\xbc\x98\xcf\x80\xce\xaf\xce\xb4\xce\xb1\xce\xbc\xce\xbd\xce\xbf\xce\xbd [Apollonia kat\' Epidamnon] ali \xe1\xbc\x88\xcf\x80\xce\xbf\xce\xbb\xce\xbb\xcf\x89\xce\xbd\xce\xaf\xce\xb1 \xcf\x80\xcf\x81\xe1\xbd\xb8\xcf\x82 [Apollonia pr\xe1\xbd\xb8s Epidamno]), anti\xc4\x8dno gr\xc5\xa1ko mesto v Iliriji. Mesto je stalo na desnem bregu reke Aous, sedanje Vjos\xc3\xab, v regiji Fier blizu vasi Pjani v sedanji Albaniji. Apolonijo so leta 588 pr. n. \xc5\xa1t. ustanovili gr\xc5\xa1ki kolonisti s Krfa in iz Korinta na mestu, ki so ga prvotno naseljevala ilirska plemena. Mesto je bilo morda najpomembnej\xc5\xa1e od vseh mest z imenom Apolonija. V rimskem obdobju je bila v njem slavna filozofska \xc5\xa1ola. V 3. stoletju je zaradi zamuljenja pristani\xc5\xa1\xc4\x8da, ki je bilo verjetno posledica potresa, za\xc4\x8dela propadati, dokler je niso v pozni antiki povsem zapustili.\n_START_SECTION_\nZgodovina\n_START_PARAGRAPH_\nApolonija je stala na ozemlju Tavlantov, skupine ilirskih plemen, ki so bila stoletja tesno povezana z mestom in \xc5\xbeivela v so\xc5\xbeitju z gr\xc5\xa1kimi kolonisti. Njeno prvotno ime naj bi bilo Gilakeia, ki ga je dobila po svojem ustanovitelju Gilaksu. Ime so kasneje v \xc4\x8dast boga Apolona spremenili v Apolonijo._NEWLINE_Strabon v svoji Geografiji omenja, da je bila Apolonija "izredno dobro upravljano mesto". Aristotel je imel Apolonijo za zna\xc4\x8dilen primer oligarhi\xc4\x8dnega sistema, v katerem so potomci gr\xc5\xa1kih kolonistov vladali mestu in veliki populaciji podlo\xc5\xbenikov, ki so bili ve\xc4\x8dinoma ilirskega porekla. Mesto je obogatelo s trgovanjem s su\xc5\xbenji in poljskimi pridelki, pa tudi z velikim pristani\xc5\xa1\xc4\x8dem, v katerem je lahko pristalo sto ladij naenkrat. Leta 2006 so tik ob mestu odkrili tempelj iz poznega 6. stoletja pr. n. \xc5\xa1t., ki je eden od samo petih znanih kamnitih templjev na ozemlju sodobne Albanije._NEWLINE_Apolonija je bila, podobno kot Dyrrachium, ki stoji malo severneje, pomembno pristani\xc5\xa1\xc4\x8de na ilirski obali in najbolj prikladna povezava med Brundusiumom in severno Gr\xc4\x8dijo. Bila je tudi ena od zahodnih izhodi\xc5\xa1\xc4\x8d Vie Egnatie, ki je vodila na vzhod proti Solunu, Bizancu in Trakiji. Imela je svojo kovnico denarja, ki so ga na\xc5\xa1li vse do pore\xc4\x8dja Donave._NEWLINE_Mesto je bilo nekaj \xc4\x8dasa eden od dominijonov Pira Epirskega. Leta 229 pr. n \xc5\xa1t. je pri\xc5\xa1lo pod oblast Rimske republike, do katere je bilo skrajno lojalno. Leta 168 pr. n. \xc5\xa1t. je bilo zato nagrajeno s plenom, ki so ga zaplenili pora\xc5\xbeenemu ilirskemu kralju Genciju. Leta 148 pr. n. \xc5\xa1t. je postalo del rimske province Makedonije, natan\xc4\x8dneje Novega Epirja (Epirus Nova). V rimski dr\xc5\xbeavljanski vojni med Pompejem in Julijem Cezarjem je podprlo slednjega, vendar je leta 48 pr. n. \xc5\xa1t. kljub temu pripadlo Marku Juniju Brutu. Leta 44 pr. n. \xc5\xa1t. se je pod pokroviteljstvom Atenodorja iz Tarza v Apoloniji \xc5\xa1olal bodo\xc4\x8di rimski cesar Avgust, ki je prav tam izvedel za Cezarjev umor._NEWLINE_V rimskem obdobju je bia Apolonija cveto\xc4\x8de mesto o katerem Cicero v svoji Filipiki pravi, da je bila urbis et gravis \xe2\x80\x93 veliko in pomembno mesto. Kr\xc5\xa1\xc4\x8danstvo se je v mestu pojavilo \xc5\xbee v njegovem zgodnjem obdobju in \xc5\xa1kofi iz Apolonije so bili prisotni na prvem efe\xc5\xa1kem koncilu leta 431 in kalcedonskem koncilu leta 451. V 3. stoletju je mesto kljub temu za\xc4\x8delo nazadovati, ker je reka Aoos zaradi potresa spremenila svojo strugo. Mestno pristani\xc5\xa1\xc4\x8de se je zamuljilo, njegovo zaledje pa zamo\xc4\x8dvirilo in postalo leglo v. S \xc5\xa1irjenjem mo\xc4\x8dvirja v celino je Apolonijino vlogo prevzelo bli\xc5\xbenje naselje Avlona, sedanja Vlora. Ob koncu antike je bilo mesto ve\xc4\x8dinoma zapu\xc5\xa1\xc4\x8deno. V njem je ostala samo majhna kr\xc5\xa1\xc4\x8danska skupnost, ki je na bli\xc5\xbenjem hribu v sklopu samostana Ardenica zgradila cerkev sv. Marije.\n_START_SECTION_\nOdkritje in rezultati izkopavanj\n_START_PARAGRAPH_\nZ vzponom Avlone je Apolonija utonila v pozabo, dokler je niso v 18. stoletju "ponovno odkrili" evropski klasicisti. Arheolo\xc5\xa1ke raziskave so se za\xc4\x8dele \xc5\xa1ele med avstrijsko okupacijo Albanije v letih 1916-1918. Izkopavanja so nadaljevali francosti arheologi v obdobju 1924-1938. Med drugo svetovno vojno je bil del nahajali\xc5\xa1\xc4\x8da po\xc5\xa1kodovan. Po vojni so leta 1948 za\xc4\x8deli mesto raziskovati albanski arheologi, vendar ve\xc4\x8dina mesta \xc5\xa1e vedno ni raziskana. Nekaj odkritih predmetov je razstavljenih v samostanu, poznanem kot Muzej Apolonije, ki je bil odprt leta 1958, drugi pa so v muzeju v Tirani. Na \xc5\xbealost so v anarhi\xc4\x8dnem obdobju, ki je sledilo propadu komunisti\xc4\x8dnega re\xc5\xbeima leta 1990, arheolo\xc5\xa1ko zbirko izropali in muzej zaprli. Ru\xc5\xa1evine Apolonije pogosto prekopavajo plenilci, ki najdbe nezakonito prodajajo tujim zbiralcem._NEWLINE_Avgusta 2010 je albansko-francoska skupina arheologov izkopala doprsje rimskega vojaka, katerega trup so na\xc5\xa1li \xc5\xbee med izkopavanji v letih 1958-1960. Takratna izkopavanja sta vodila albanski u\xc4\x8denjak Selim Islami in ruski profesor Blavatski.'